Da Montefeltro

**Montefeltro** je ime značajne srednjovijekovne feudalne dinastije iz istoimene historijske regije Montefeltro po kojoj su i dobili ime, koja je vladala Urbinom i Riminijem od 13. do početka 16. vijeka. 
## Historija
Prvi poznati član te porodice bio je Montefeltrano, zabilježen u 12. vijeku. Nakon njega se Buonconte (Buonconte I Montefeltro) dokopao položaja kneza u Urbinu 1234.
Od kraja 13. do početka 14. vijeka - *Montefeltri* su bili prominentni gibelinski lideri (simpatizeri cara) u borbi protiv papa i njihovih simpatizera Gvelfa.
Slavni *Montefeltri* tog perioda su kondotjer Guido sa sinom Buonconteom, i Galasso - Guidov nećak, (umro u Caseni 1300.). On je bio u više navrata podesta Arezzu (1290., 1291., 1298.) pa nakon tog kapetan i podesta u Pisi (1292.), nakon tog se vratio u Cesenu, gdje je bio kapetan (1296.), pa nakon tog i podesta (1298.) i član signorije sve do smrti.
Dante Alighieri opisao je Guida da Montefeltra u svojoj Božanskoj komediji i stavio ga u Pakao, on se inače žestoko borio protiv Gvelfa u Romagni i Toskani sve dok ga nije savladao papa Bonifacije VIII. 1295. i strpao u franjevački samostan gdje je i umro 1298.

Njegov sin Federico uspio se odhrvati gibelinskom porazu po sjevernoj i centalnoj Italiji i vladao je do 1322. u Urbinu, kada je ubijen u pobuni. Njegov sin Nolfo privremeno je povratio vlast u Urbinu, ali je na kraju izgubio od Gvelfa.

Nolfov unuk Antonio (umro 1403.) uspio je povratiti porodičnu moć 1377., čak je povećao i feud na okolne gradove, izmirivši se sa papom koji ga je imenovao svojim vikarom. Taj položaj je uspio prenijeti i na svog sina Guidantonija (umro 1443.) koji se oženio za kćer iz porodice Colonna (rođakinje pape pa je time njihovo savezništvo bilo učvršćeno, tako da se uz papinu pomoć uspio othrvavati nasrtajima dinastije Malatesta iz Riminija.
Papa Eugen IV. dodjelio mu je - 1443. titulu vojvode, pa je odtada dotadašnja kneževina postala vojvodstvo.

Najslavniji član dinastije bio je Federico (1422. - 1482.) Guidantonijev vanbračni sin, koji je bio jedan od najslavnijih kondotjera svog vremena, na kraju i komandant papinske vojske u borbi protiv Sigismonda Pandolfa Malateste - vladara Riminija. Kasnije se borio protiv papa koji su nagrnuli na njegovo vojvodsvo i preostale domene dinastije Malatesta. *Federico* se za račun Lorenza de' Medicija iz Firence borio protiv pobunjene Volterre i vratio je pod firentinsku vlast. Papa Siksto IV. na kraju mu je morao priznati status, pa mu je dodjelio titulu vojvode - 1474. *Federico* je svoje veliko bogatstvo stečeno ratovanjem kao kondotjer utrošio na gradnju svog velebnog dvorca - Palazzo Ducale i opremu svoje bogate biblioteke. 
### Kraj dinastije
Njegov sin Guidobaldo bio je posljednji vladar iz te dinastije, jer je papa Aleksandar VI. Borgia - 1502. instalirao svog sina Cesara za vojvodu, koji je istina vladao kratkotrajno samo do 1508., pa se Guidobaldo vratio na vlast. Ali kako nije imao muškog nasljednika, naslijedio ga je usvojeni nećak - Francesco Maria della Rovere, pa je odtada ta porodica vladala vojvodstvom.

## Povezano
* Vojvodstvo Urbino
* Montefeltro
* Federico III. Montefeltro
## Reference

## Vanjske veze

* ''Montefeltro'' na portalu Treccani 
* ''Montefeltro Family'' na portalu Encyclopædia Britannica